Окуу көндүмдөрүн өркүндөтүү боюнча “Келгиле, окуйбуз!” долбоору: окутуу-усулдук материалдар КР ББИМнин 2017-жылдын 3 октябрындагы №1265 буйругу менен бекитилди.

Колдонмо кыргыз жана орус тилдеринин өзгөчөлүктөрүн эске алуу менен ыңгайлаштырылган он тренингдик модулдан турат. Ар бир модуль конкреттүү тилге тиешеси бар мисалдарды жана көнүгүлөрдү камтыйт. Долбоорго тартылган мугалимдер жана мектептердин административдик-башкаруу өкүлдөрү Кыргыз Республикасынын башталгыч мектептеринде окутуу процессине жаңычыл жана омоктуу өзгөрүүлөрдү жайылтуучу дараметке ээ. Алгачкы беш модуль окуунун беш базалык көндүмүнө багытталат. Кийинки беш модуль окутуунун кошумча стратегияларына арналат. “Келгиле, окуйбуз!” долбоору модулдарды иштеп чыгууга карата балансталган мамилени колдонот, буга байланыштуу аларда китеп окууга үйрөтүү процессин өркүндөтүүгө багытталган теориялык жана практикалык көнүгүүлөрдүн комбинациясы камтылат.

**1-модуль: Тыбыштык кабыл алуу**

Тыбыштык кабыл алуу жана алфавит менен таанышуу бири-биринен айырмаланаарын баса белгилеп кетуу керек, анткени биринчиси жазуу менен байланышпай, толугу менен угуу компоненти болуп саналат. Тыбыштык кабыл алуу көндүмү окууга үйрөнүүгө мүмкүнчүлүк берген пайдубал болуп саналат. Тилдин түзүлүшүн жана тыбыштык курамын билүү окууга үйрөтүүнүн биринчи баскычтарында маанилүү ролду ойнойт. Калыптанган тыбыштык кабыл алуу – тыбыштарды так айтуунун, сөздун туура муундук түзүлүшүн өздөштүрүүнүн кепилдиги болуп, тилдин грамматикалык курамын үйрөнүүнүн, демек, окуучунун окууну жана жазууну ийгиликтүү өздөштүрүүсүнүн негизин түзөт.

**2-модуль: Алфавит менен таанышуу**

Окуучуларды тыбыштык кабыл алууга үйрөтүүнү жана алфавит менен таанышууну камтыган окутуунун тыбыштык – тамгалык баскычы – мектепке чейинки курактагы балдарды жана биринчи класстын окуучуларын окутуунун маанилүү баскычы. Ушул баскычта окуучу тыбыштар жана тамгаларды толугу менен өздөштүрүп бүтүшү керек. Алфавит менен таанышуу тамгалардын аталышын таануу жана алардын графикалык сүрөтүн үйрөнүүдөн турат. Бул процесс тыбыштык кабыл алууга үйрөтүү сыяктуу эле окууга үч баскычтуу үйрөтүүнүн бөлүгү болуп эсептелет: алиппеге чейин, алиппе (окуй алуу) жана алиппеден кийин. Эгер тыбыштык – тамгалык баскыч аткарылбай калса, окуу процессинде окуучуларда кыйынчылыктар пайда болот: тыбыш өзүнчө, белги / тамга – өзүнчө.

**3-модуль: Сөз байлыгы**

Сөз байлыгы окууга үйрөтүүнүн негиздеринин бири болуп эсептелип, с-здөрдүн тизмесин өздөштүрүү менен гана чектелбейт. Сөз байлыгын күнүмдүк баарлашууда, окууда, айлана-чөйрөнү таанып-билүүдө колдонуу абдан маанилүү. Сөздөрдүн маанисин билүү жана сөз байлыгын окуу процессинде колдонууну бүтүн музыкалык чыгарма жаратууну мүмкүн кылган музыкалык сабаттуулук менен же сурөт жаратуу үчүн аралаштырылып колдонулган боектор менен салыштырса болот. Башталгыч класстарда окууга үйрөтүү учурунда сөз байлыгын өстүрүү абдан маанилуу роль ойной турганын далилдейт, анткени ал текстти чечмелеп окууга да, окуган текстин түшүнүү көндүмдөрүн өнүктүрүүгө да жардам берет.

**Модуль 4: Шар окуу**

Шар окуу көндүмдөрүнө үйрөтүү буларды өзүнө камтыйт: башкарып окуу, анда окуучулар болгон каталарды оңдой турган жана кайтарым байланыш бере турган кимдир-бирөөгө үн чыгарып окушат; ошондой эле өз алдынча окуу, ал окуучулардын үн чыгарбай, ичинен окуусун билдирет. Шар окуган окуучуларда жаны сөздөрдү таануу, ылдам, так жана көркөм окуу, ошондой эле окуганын жакшылап түшүнүү жөндөмдөрү жакшы өнуккөн болот. Шар окуу – толук кандуу окуу менен окуганын түшүнүүнү калыптандыруучу эн маанилуу көндүмдөрдүн бири. Шар окуу – бул окучулардын жаш өзгөчөлүктөрүнө ыйлайык, тыныш белгилерине көңул буруу менен туура (катасыз), көркөм, ылдам окуусу. Шар окуу чечмелеүү окуу менен окуганын түшүнүүнүн ортосундагы көпүрө болуп саналат. Шар, экспрессивду жана тексттин маанисин чагылдырып окуу окуучунун окуганын түшүнгөндүгүнүн айкын белгиси болуп эсептелет.

**5-модуль: Окуганын түшүнүү**

Окууганын түшүнүү – бул окурмандын, тексттин жана мазмундун отросундагы оз ара татаал байланыш. Ал сөздөрдү таануунун жана кепти түшүнүүнүн натыйжасы болуп саналат. Окуганын түшүнүү көндүмүнө спаттуу окутуу окуучулардын жекече өзгөчөлүктөрүн жана муктаждыктарын эсепке алат. Чечмелеп окуу баскычынан кийин окууга үйротүү процессиндеги маанилүү милдет – окуган текстин түшүнүүгө: сөздөрдүн маанилерин, сүйлөмдөгү же абзацтагы ойду таанууга үйрөтүү болуп саналат. Текст менен иштөөнүн базалык көндүмдөрүнө ээ болуу менен окуучулар тексттен маалымат ала алышат жана аларды окуу процессинде колдоно алышат. Ошентип окуу “окутуунун предметинен” “окутуу чөйрөсунө” айланат.

**6-модуль: Инсанга багытталган окутуу**

Инсанга багытталган окутуу – окуучулардын жөндөмдөрүн, кызыкчылыктарын, өзгөчөлүктөрүн эске алуу менен, окутуу процессин ынгайлаштырууну билдирет. Инсанга багытталган окутуунун ыкмаларын мугалимдер өз тажрыйбасында колдонуп келишет, бирок, аларды системалуу түрдө эмес, өз-өзунчө колдонгон учурлар басымдуулук кылат. Бул колдонмо мугалимдерге жардам бере турган сунуштар, инсанга багытталган окутуунун негизги принциптеринин мүнөздөмөсү жана педагогикалык практикада колдонууга ыңгайлуу бир нече стратегиялар менен бөлүшөт. Инсанга багытталган сабактын маанилүү бөлүгү – бул натыйжаларга караганда окуучунун иш-аракетин талдоо болуп саналат. Мунун аркасы менен окуучунун көз карашы – дитин коюп аткаруудан активдүү чыгармачылыкка – өзгөрөт, ой жүгүртүүсү рефлексивдүү жана натыйжага багытталган мүнөздө болот.

**7-модуль: Калыптандыруучу баалоо**

Педагогикалык иш-аракеттердин негизги принциби – бул окуучулардын өнүгүүсүнө түрткү берүү. Баланын окуп-өнүгүү процесси ар дайым өзгөрүп турат. Кенже класстын окуучусунун окууда өз алдынчалыкка, демилгелүү жана жоопкерчиликтүү болууга жетишүүсү үчүн баланын өзүн-өзү текшерип, баалоосу өзгөчө мааниге ээ, башкача айтканда, өзүнүн жана классташтарынын ишмердүүлүгүнүн өз алдынча текшерип, баалай алуусу, окуудагы кемчиликтеринин себептерин аныктап, аларды жоёо алуу жөндөмдүүлүгу.

Бул жөндөмдүүлүктү күнүмдүк практикада калыптандыруучу баалоону ар дайым колдонуу аркылуу калыптандырууга болот. Колдонмодо калыптандырууну баалоонун өзгөчөлүктөрү, компоненттери жана алардын окуучунун жетишүүсүнө тийгизген таасири жөнүндө баяндалат. Ошону менен бирге тексттер менен иштөөдө белгилүү ырааттуулукта колдонулуучу калыптандырууну баалоонун ыкмалары жана натыйжаларды каттоо технологиялары берилет. Сунушталган калыптандыруучу баалоону колдонуу боюнча мугалимдердин түшүнүгүн жогорулатып, көндүмдөрүн өркүндөтүүгө багытталган, анткени калыптандыруучу баалоонун ыкмаларын колдоно билүү – бул мугалимдин компетентүүлүгүнүн негизги бөлугү, ал окуучулардын жетишүүсүнө түздөн-түз таасирин тийгизет.

**8-модуль: Кайтарым байланыш**

Кайтарым байланыш билим берүү процессине оң таасир берет жана ал аркылуу окуучуларга билим алууда алдына койгон максаттарына жетүүгө мүмкүнчүлүк берилет. Окуучулардын билим алуу процессин кайсы жактарына көңүл буруу керек экенин көрсөткөн кайтарым байланыш окуучуларга билим алууда өз күчүнө ишенип, өздөрүнүн жетишкендиктерин жогорулатууга түрткү берет. Бул модулдун негизинде натыйжалуу кайтарым байланыштын материалдары каралды. Көрсөтүлгөн материалдар билим берүү адистерине жана башталгыч класстардын мугалимдерине баяндоо түрүндө берилген кайтарым байланыштын окутуудагы күтүлүүчү натыйжалар, баалоо критерийлери менен болгон өз ара катышын табуу мүмкүнчүлүгүн берет. Башталгыч класстардын мугалимдери менен мектеп жетекчилеринин натыйжалуу кайтарым байланыш берүү көндүмү алардын профессионалдык компетенттүүлүгүн көрсөтүү менен биргеликте окуучуларынын окуудагы мыкты натыйжаларга жетишүүсүнө өбөлгө түзөт.

**9-модуль: Башталгыч класстар учун окуу боюнча кошумча материалдарды классификациялоо**

Окуу көндүмдөрүн өнүктүрүүдө негизги фактор – туура деңгээлдеги китептерди окуу болуп саналат. Китептер окуучунун окурмандык деңгээлин эсепке алуу менен тандалса, анын окуу көндүмдөрү ийгиликтүү өнүгүп, тажрыйбалуу окурман боло алат. Жаны окуй баштаган окуучулар үчүн башталгыч деңгээлдеги материалдарды колдонуу жакшыраак экендиги мугалимдерге көптөн бери белгилуу. Тексттин таталдыгын талдоо жана аныктоо окумдуулук критерийинин жардамы менен жүргүзүлүп келген. Окумдулук критерийи китептердин же башка окуу материалдарынын татаалдык деңгээлин аныктоо үчүн сандык баалоону колдонот. Окумдуулук критерийи менен бирге тексттин башка параметрлерин баалоо окуучулардын жаш курагына жана классына туура келген татаалдык деңгээлди аныктоого мүмкүнчүлүк берет. Окумдуулук критерийинин жардамы менен мугалимдер окуучуларына эң ылайыктуу тексттерди тандай алышат. Кыргызстандагы мектептердин башталгыч (1-4) класстар үчүн кошумча окуу тексттеринин окумдуулугу WordCalc компьютердик программасынын жардамы менен аныкталат. Бул программа сөздөрдүн, сүйлөмдөрдүн жана тексттердин параметрлерине анализ жасайт.

**10-модуль: Башталгыч класстардын окуучуларынын окуу көндүмдөрүн калыптандырууга ата-энелерди жана коомчулукту тартуу**

Ата-энелерди балдары менен бирге китеп окууга тартуу – кенже курактан тартып балдардын окуу көндүмдөрүн калыптандырып-өркүндөтүүнүн эң натыйжалуу ыкмасы болуп эсептелет. Ошондуктан заманбап окуу программаларында мектептин ата-энелер менен өнөктөштүк мамилесин уюштуруусу каралган. Ал эми окутуу процессине ата-энелерди тартууга аракет кылбаган мугалимдер окуучулардын окуу көндүмдөрүн калыптандыруу боюнча эң таасирдүү куралдардын бирин пайдалануу мүмкүнчүлүгүн колдон чыгарып алышат.

Бул колдонмо окуучулардын окуу көндүмдөрүн өркүндөтүүгө ата-энелерди жана коомчулукту тартууга кызыккан мектеп жетекчилерине жана мугалимдерине арналып, бул ишке өнөктөштөрдү тартуу боюнча пайдалуу маалыматтарды камтыйт. Ошондой эле, ата-энелердин жана коомчулуктун катышуусу үчүн ыңгайлуу боло турган мектеп иш-чаралары баяндалып берилет. Ата-энелер балдары менен үйдө аткара ала турган көнүгүүлөр да сунушталат.